酬上饒徐季益學正
作者：呂祖謙
朝代：宋

paragraphs: 吾家紫微翁，獨守固窮節。
金鑾罷直歸，朝飯尚薇蕨。
峩峩李杜壇，總角便高躡。
暮年自誓齋，銘几深刻責。
名章與俊語，掃去秋一葉。
冷淡靜工夫，槁乾迂事業。
有來媚學子，隨叩無不竭。
辭受去就間，告戒意尤切。
典刑自耆老，護持何敢闕。
嗟予生苦晚，名在諸孫列。
拊頭雖逮事，提耳未親接。
徐侯南州秀，少也嘗鼓篋。
示我百篇詩，照坐光玉雪。
因之理前話，講繹霏談屑。
兩都弟子員，家法嚴城堞。
取善則未周，守舊猶有說。
同門風雨散，孤學絲桐絕。
懷哉五馬橋，寒逕尋遺屧。